IN NOMINE SANCTE ET INDIVIDUE TRINITATIS. Ego Robertus, Dei gratia Lingonensium episcopus, notum volo fieri omnibus sanctæ Dei ecclesie fidelibus qualiter monachi Floriacensis cenobii, in honore sancte MARIE constructi, ubi beatus Benedictus corpore requiescit, nostram humiliter clementiam deprecantes quatinus, respectu divine misericordie, ecclesiam Donnemonie a nostra pietate sibi dari, inpetrarent. Quorum racionabilibus precibus adquiescentes, concedimus eis nostre auctoritatis scripto, consensu et laude nostrorum canonicorum, scilicet Lingonensis ecclesie, atque ceterorum fidelium, predictam ecclesiam Donnemoniæ perpetuo possidendam et aliam eis ecclesiam confirmamus, videlicet Vesambliensis villæ, in honore sancti Cirici consecratam, eo tenore ut annis singulis sinodum et paratas statutis reddant temporibus et uno quoque anno duos sextarios olei ad altare sanctæ MARIE, quod est in turre Lingonensis ecclesiæ, in kalendis martii persolvere non neglegant. Si vero uno anno vel sterilitate vel neglegentia persolvere distulerint in alio restituant; quod si reddere neglexerint in jus nostrum et successorum nostrorum predictæ ecclesiæ redeant. Ut autem firmiorem hæc nostra concessio obtineat vigorem, hanc cartam inde fieri jussimus, quam manu propria firmando manibus canonicorum nostrorum ecclesie Lingonensis seu aliorum fidelium confirmandam tradidimus. S. Amalrici decani. S. Lanberti archidiaconi. S. Girardi archidiaconi. S. Hugonis archidiaconi. S. Norgaudi archidiaconi. S. Warnerii archidiaconi. S. Girardi decani. S. Widrici decani. S. Theoderici decani. S. Gilleberti decani. Acta sunt hæc Lingonis, anno ab incarnatione Domini millesimo [octuagesimo] octavo, regnante Philippo rege anno XXX, indictione XI, Stephano cancellario (Locus sigilli).